Steinhoff: Valke, JSE moet sê wat hulle doen | Netwerk24
Deur Nellie Brand-Jonker 19 Maart 2019 10:00
Verskeie reguleerders het Dinsdagoggend by die parlement opgedaag om terugvoering te gee oor die vordering met hul ondersoeke na Steinhoff, asook oor hoe hulle 'n herhaling van dié skandaal kan voorkom.
Yunus Carrim, voorsitter van die parlement se staande komitee oor finansies.
Gallo Images Nardus Engelbrecht
Dit was op 'n gesamentlike sitting van die parlement se staande komitees oor finansies (Skof) en oor openbare rekeninge (Skoor), en die portefeuljekomitees oor handel en nywerheid en oor staatsdiens en administrasie.
Dit kom nadat PwC sy forensiese verslag oor die gebeure ná meer as 14 maande voltooi het. Net 'n verklaring is Vrydag bekend gemaak tot tyd en wyl mense wat in die verslag geïdentifiseer is, die kans gekry het om daarop kommentaar te lewer.
Yunus Carrim, voorsitter van Skof, sê Steinhoff is die grootste korporatiewe skandaal wat die land al gesien het "en ons wil besliste optrede sien. Nie aksiewoorde nie – aksie!"
Onder die instansies wat voorleggings doen, is die Valke, die JSE, die Kommissie vir Maatskappye en Intellektuele Eiendom, die Gedragsowerheid vir die Finansiële Sektor en die Onafhanklike Regulerende Raad van Ouditeure.